Papersnake/gushiwen huggingface dataset:
何玉史索观香南精舍宋拓圣教第本题长歌代跋因次元韵答之
觉罗崇恩（清代）

永和九年春禊罢，临河一序矜初写。真迹鼠茧閟幽宫，模本欧虞各腾驾。

古德慈悲惧散逸，妙腕玲珑运神化。织珠为衣了无缝，融金铸镜光四射。

因之圣教广流布，欲与兰亭互陵跨。谬说昔被子固惑，院体曾为通微诧。

抵鹊昆山未知宝，获雉陈仓乃称霸。东洲居士书学精，慧眼能窥古贤罅。

虞褚尚难逃斥呵，赵董那不担惊怕。独于仁师颇倾倒，谓虽集书犹蕴藉。

敝斋翠墨兹甲观，秘笈黄庭轶丙舍。棐几今传拟星凤，叠石何敢方嵩华。

品题洵足永千秋，鉴赏尤宜清九夏。两家书画舫中珍，奕奕虹光生午夜。
杂诗 其五
冯誉骥（清代）

翰挟燕市客，暮逢高阳徒。狂歌一击筑，大醉尽百壶。

丈夫重然一，壮士轻头颅。千金何足贵，溷迹为狗屠。

慨想古之人，吾侪亦狂奴。
念奴娇
佚名（宋代）

人生七十古称稀，何况寿年八十。试问何时逢载夙，恰在阳生七日。鹤发盈簪，朱颜晕酒，瑞象占南极。玳筵才启，欢声喜气充溢。
好是庭下双珠，经营创置，金玉成堆积。况有孙枝争挺秀，次第飞齐鹏翼。大振家声，荣封寿母，坐看蟠桃实。年年今夕，玉杯争劝琼液。
和刘古唐翁论学诗 其二
叶春及（明代）

未发之中不是先，一齐穿纽几前贤。回三未解挥戈舞，吹万何妨隐几眠。

朱陆异同俱有说，周程风月迥无边。明珠欲得惟沧海，却恐求鱼向木缘。
信州连使君惠酒戏书二绝谢之 其一
韩驹（宋代）

上饶籍甚文章守，曾共紫薇花下杯。铃阁昼闲思老病，故教从事送春来。
次韵衡山徐监酒同考府学试八首
项安世（宋代）

夜久看书眼倍明，春来觅句思偏精。
不嗔科举遗佳士，更把时文教后生。
山水友馀辞 婆看蚕
王质（宋代）

一百箔，二百箔，千百箔，遍村落。官绢不厌厚，私绢不厌薄。

婆看蚕，婆看蚕，蒲桶荷包共作田，晚豅秋秋风摇稻髯。
送张汝霖纠左冯翊六绝 其四
赵鼎（宋代）

花发城南苑路迷，衫裁白纻马如飞。月明洛水黄昏后，犹有游人唤渡归。
偈颂二十一首 其五
释智愚（宋代）

鸢飞戾天，鱼跃于渊。四夷拜舞，八表宣传，笑看红日上阑干。
念奴娇 其十五 寄兄子冶湄，时以郡佐领县事
梁清标（清代）

河桥冰泮，早匆匆又遇、传柑佳节。惆怅阿咸官越峤，闲却竹林烟月。

五马风流，双凫仙舄，日判倥偬牒。水犀战罢，江头烽火才歇。

闻道露冕春田，折腰公府，不废登临屧。忆昔乌衣游侣散，管领湖山千叠。

寄我新词，为添清兴，永夕浮蕉叶。倘询宦况，别来头鬓垂雪。
过溪亭
苏轼（宋代）

身轻步稳去忘归，四柱亭前野彴微。
忽悟过溪还一笑，水禽惊落翠毛衣。
龙眼
萧崱（宋代）

选荔过于选士难，味佳能有几登盘。林家新出金钗子，合入君谟谱后刊。
送公安令许于磐
阎锡爵（清代）

高陵南望碧波流，但见公安水上浮。青草蛙鸣骑马路，夕阳客渡钓鱼舟。

凌风白鸟临前浦，向日红蕖映晚楼。怪道神仙来吏隐，更于何地觅瀛洲。
和右岩叔秋夜原韵
周之瑛（清代）

夜静月逾洁，翛然意欲仙。镫凝红豆子，香散碧炉烟。

蛩语破孤响，钟声空万缘。微风一回过，落叶满阶前。
学士院入直赋景物二首
王希吕（宋代）

小池倒影弄余辉，照耀虚檐极出奇。
木杪不鸣风力软，闯萍翻藻有鱼嬉。
耆英会 其一
李廷美（明代）

四人三百一十岁，昔日同年今日会。少宰堂中张绮筵，风光迥出尘埃外。

两两歌童宫样妆，明眸皓齿声相配。美酒香茶雨露清，奇花异卉烟霞蔼。

座中有客称病夫，阔论高谈恣忘愧。醉来环坐空庭中，碧天为幕云为盖。

侍童初进玉脂酥，宰夫复荐金鳞脍。共言游乐终此宵，莫向樽前嗟老大。

君不见裴度投老归东都，堂开绿野名犹在。又不见疏广还家乐赐金，只忧孙子生骄怠。

何如留此方寸田，不种桑麻惟种艾。
清平乐 暮春午睡，梦许林风姊，醒后感作
李佩金（清代）

榆钱柳絮。春去愁难去。帘卷玲珑天欲暮。醒后惊疑何处。

可怜月魄花魂。无聊怕到黄昏。倚遍阑干十二，离愁约上眉痕。
点绛唇·羽盖垂垂
王十朋（宋代）

羽盖垂垂，玉英乱簇春光满。韵香清远。暖日烘庭院。露褒琼枝，香透何郎晕。凝余恨。古人不见。谁与花公论。
夏珪秋江风雨图
乾隆（清代）

雨丝风片远连天，一棹渔舟万顷烟，
无事买鱼沽酒客，却绕书画米家船。
南园试小乐
白居易（唐代）

小园斑駮花初发，新乐铮摐教欲成。红萼紫房皆手植，苍头碧玉尽家生。

高调管色吹银字，慢拽歌词唱渭城。不饮一杯听一曲，将何安慰老心情。
携客过王提举园访梅刘连州以诗来因用其韵
陈傅良（宋代）

屋后云梢万个长，屋前风蔓一川芳。
有梅自索巡檐笑，无酒还酤踏雪香。
偶与三刘同下榻，却怀二宋对持觞。
写将诗句吾何敢，欸乃听人汲晓湘。
新作南门
陆游（宋代）

翦棘移门未费钱，好山无数碧巉然。
病夫愦愦真堪笑，反衣狐裘三十年。
净慈送拱侍者之天童参天目
释绍昙（宋代）

无孔铁鎚三五百，烹金炉里铸成来。
就将一个轻抛掷，击得玲珑窍子开。
丁酉岁闰五月病目三首 其一
谢晋（明代）

伏暑萧斋浃二旬，眵胶双目汗粘身。案头笔研都抛却，暂谢门前索画人。
与太常丞丁晦甫
敖陶孙（宋代）

负昔尝为李公客，坐觉金气肃东南。
鉤间棘句护帖妥，独立却视何巘巘。
此公行世有步里，十不五试惊愚凡。
尺书飞出岷峨西，每沐问讯相雕鑱。
向来思贤实微尚，梦濯杜老百花潭。
环英玉蕊媚初服，风日清美生妍酣。
直言李公似杜公，前者何愧后何惭。
今来划逢丁太常，目所未接心已甘。
孤标出林唳霜鹘，健论转海驱风帆。
张旜万里足骑壮，富公所说惟饥馋。
国中何自得吾兀，尊足乃为公所贪。
承郎曹司略清贵，龙鸾犠象劳所监。
工歌韶頀未敢请，前有琴瑟纷相参。
据梧枝策了自解，箭锋一语渠谁谙。
世间声利大苇箔，置身各自萦蚕蚕。
一闻解缚脱躯命，往往唶舌徒婀媕。
千人万人声一概，请听野老真常谈。
捐身大是守身橛，阅世当求出世衔。
君今气色日日上，岁晚能同弥勒龛。
二友篇 其二 吾弟学宪世懋
王世贞（明代）

吾弟一世才，孝友复天性。感慨家难余，需徐傲时聘。

兴文良郁跂，流翰亦彪炳。熟复循吏篇，所莅必响应。

人诵关西学，家传豫章政。一戢秾艳规，夷然遂无竞。

稍阑坟素业，颇寄农圃兴。所患余有身，衰来遂为病。

起色待尔发，肉枯宁天幸。窃从毛君教，相将访真境。
送人
储泳（宋代）

昨日含愁始送春，今朝又复送行人。
江头杨柳不须折，那与愁眉替得颦。
感皇恩·出京门有感
李俊民（金朝）

忍泪出门来，杨花如雪。惆怅天涯又离别。碧云西畔，举目乱山重叠。据鞍归去也，情凄切！
一日三秋，寸肠千结。敢向青天问明月。算应无恨，安用暂圆还缺？愿人长似，月圆时节。
初读书中秘与脩天下志书柬陈宣之 其一
丘浚（明代）

五凤楼头百八钟，万鸦飞动晓天红。玉绳影转瑶阶日，金薤香生紫阁风。

夺锦文章清禁里，登瀛人物玉堂中。回看人世仙凡隔，弱水浮埃迥不同。
送姻家韩伯声之任桐姓
叶春及（明代）

朔风楚水度征鞍，诗传于今又姓韩。月里梅花千里梦，雪中桐姓一毡寒。

谈经鳣自清淮出，高卧龙曾此地蟠。圣主好文过汉帝，赋成早晚入长安。
青玉案 美人手
沈谦（清代）

柔荑腻滑明如雪。曾得见、湘帘揭。巧弄机关春意泄。

轻翻小镜，暗题密字，蓦把魂灵捏。

泪珠弹尽相思血。倦抵牙龈自微齧。绣带慵拈人代结。

玉筝弦断，翠奁脂冷，重杀针儿铁。
雨怀知微
李之世（明代）

蛙吠水声急，陂塘春涨浮。草香微有韵，花淡却如秋。

此际难成寐，思君独上楼。还听蕉叶里，疑入玉琴流。
题修水黄公端梅溪二首 其一
萧立之（宋代）

种近春风鼎鼐家，竹篱茅舍亦光华。开时不作寻常实，著眼溪头看此花。
杏花雨二首 其二
徐骘民（清代）

墙外杏花开，邻娃结伴来。无端深夜雨，屐齿印青苔。
寓目
陈师道（宋代）

曲曲河回复，青青草接连。
去帆风力满，来雁一声先。
野旷低归鸟，江平进晚牵。
望乡从此始，留眼未须穿。
踏莎行（咏汤）
张炎（宋代）

瑶草收香，琪花采汞。冰轮碾处芳尘动。竹炉汤暖火初红，玉纤调罢歌声送。

麾去茶经，袭藏酒颂。一杯清味佳宾共。从来采药得长生，蓝桥休被琼浆弄。
岁穷早睡
仇远（元代）

骥尾流光不可追，山中小草合知非。
腊余四日春先到，官满三年客早归。
暗雨随风茅屋漏，荒城争米燎盆稀。
明朝又赴公筵贺，灯下醒眠懒解衣。
寄题天目山房歌
张羽（明代）

昔卧香炉顶，□观山海图。东游拟拂华盖云，下瞰弱水窥蓬壶。

天公有目，何不在天，世传寄在兹山颠。两泓碧水涵霜镜，炯如双曈落天边。

天高听卑，视亦宜然。云有十二清虚之洞府，珠宫贝阙不可睹。

灵风飒飒卷飞雨，危石深林人上苦。盘涡转毂若雪山，青天际际响天鼓。

龙藏其中是耶非，但见神鱼作人舞。慎勿戏之逢彼怒，顷刻滂沱泪下土。

前年南昌仙，邀我望山雪。神宫玉女待我来，欲往从之路超越。

若人有仙骨，居与洞府邻。双童耕云种瑶草，石田自熟无冬春。

卧处烟霞飞枕席，醉里山花落酒巾。松风萝月朝复暮，坐见麻姑白发新。

我欲驾白鹿，共子攀云岑。请天开两目，照我一片冰雪之清心。

但恐此目不司视，如星有箕斗，不可簸与斟。且复临泽漱金碧，听我长歌金石音。

不然倒却池中水，酿作百斛之春酒，共君酣醉卧云林。

洪崖举手或相接，更结丹梯千万寻。
和府帅相公
薛能（唐代）

竹映高墙似傍山，邹阳归后令威还。

君看将相才多少，两首诗成七步间。
岁晚怀二弟
姚孝锡（宋代）

和易成欢老易伤，壮游垂白未还乡。
烟尘无复音书到，魂梦犹疲道路长。
爆竹又惊新荐岁，屠苏空忆旧传觞。
年年此日遥相忆，鸿雁何时续断行。
赠广淳破衣 其三
吴惟信（宋代）

蒲团坐得心成佛，却便随流似不曾。对客清谈皆有理，求他妙用独无凭。

穷通数外三春定，智慧光中万古镫。俗眼安知真实行，空于画壁看高僧。
大林寺
周敦颐（宋代）

三月僧房暖，林花互照明。
路盘层顶上，人在半空行。
水色云含白，禽声谷应清。
天风拂襟袂，缥缈觉身轻。
颂证道歌·证道歌
释印肃（宋代）

非则善星生陷坠，广说不明宗正理。
名闻利养接群机，业满生沈无间底。
南乡子·一叶碧云轻
冯煦（清代）

一叶碧云轻，建业城西雨又晴。
换了罗衣无气力，盈盈，独倚阑换听晚莺。
何处是归程？
脉脉斜阳满旧汀。
双桨不来闲梦远，谁迎？
自恋苹花住一生。
送黄莘任道赴扬州主学
王令（宋代）

子之来兮东之舟，暮不至兮谁牵以留。
子之去兮西之马，朝何牵兮不秣而驾。
驾胡适兮徂扬，扬之郊兮泮之央。
泮之冰兮春之水，泮之莪兮芽茁於涘。
泮之鹭兮洁白以止，泮之土兮除扫不滓。
泮之人兮立以望子，久不可待兮足并以跂。
子未至兮谓奚，子之至兮何以慰之。
招其来而挽其去，纳以宽而不严以恕。
增其长而救厥玷失，培其根而使华以实。
泮之人兮子喜，子先何适兮不夙吾治。
高阳台（寄越中诸友）
周密（宋代）

小雨分江，残寒迷浦，春容浅入蒹葭。雪霁空城，燕归何处人家。梦魂欲渡苍茫去，怕梦轻、还被愁遮。感流年，夜汐东还，冷照西斜。

萋萋望极王孙草，认云中烟树，鸥外春沙。白发青山，可怜相对苍华。归鸿自趁潮回去，笑倦游、犹是天涯。问东风，先到垂杨，后到梅花。
次韵周畏知用南轩闻说城东梅十里句为韵六言七首 其五
许及之（宋代）

意了无东阁兴，句不到西湖梅。非公安得闻此，欲往何其快哉。
题许云江梅花仕女帐额 其一
许传霈（清代）

何来疏影最怜侬，曾记罗浮梦里逢。惆怅今宵林下月，美人隔得不惺忪。
宋明堂歌九首 其七 歌白帝
谢庄（南北朝）

百川如镜，天地爽且明。
云冲气举，德盛在素精。
木叶初下，洞庭始扬波。
夜光彻地，翻霜照悬河。
庶类收成，岁功行欲宁。
浃地奉渥，罄宇承秋灵。
棕笋
苏轼（宋代）

赠君木鱼三百尾，中有鹅黄子鱼子。夜叉剖瘿欲分甘，箨龙藏头敢言美。

愿随蔬果得自用，勿使山林空老死。问君何事食木鱼，烹不能鸣固其理。
榕村田家
赵文（宋代）

门外萧疏竹数行，小池聊可浴沧浪。
木床留向竹阴下，儿踏田归话晚凉。
应天长
孙云凤（清代）

锦衾香冷消兰麝。明镜黛眉慵不画。重帘下，怜深夜。

细雨短檠不穗谢。

柳梢新月挂。记得晚凉初夏。花底酒阑歌罢。个浓蝉鬓卸。
芷园张太史楼居寄赠 其二
陈炅（明代）

日落寒云惨不开，西山片石共崔嵬。当时尚有常山舌，此日宁无博浪椎。

失马塞翁殊未定，卜龟詹尹亦难裁。千回万转思量遍，肯信英雄念已灰。
送盛寺丞
郑獬（宋代）

萧相关中守，元瑜邺下豪。
秋风嘶白马，路草照青袍。
地入参旗近，河连积石高。
当年兵战处，尊酒属吾曹。
月夕幽居有感
陆游（宋代）

五岳名山采药身，可怜骑马踏京尘。
浮名本是挻灾物，谢事宁京得道因？出岫每招云结伴，巢松仍与鹤为邻。
剑南旧隐虽乖隔，依旧柴门月色新。
自题批鳞草后 其二
吴保初（清代）

臣子难言孝与忠，诗书千古此心同。鹘鸠休笑枪榆辈，鸾凤宁心枳棘丛。

生拟归田依老母，死当地下见而翁。皋夔逢比今安适，浩气终留天地中。
再韵奉酬 其一
杨公远（宋代）

穿帘燕子作双飞，恰是春光欲老时。公退祇应无个事，山泉石鼎煮鎗旗。
买梅
李龙高（宋代）

担头挑得几枝斜，过我西湖处士家。
莫向侯门高索价，贵人多爱牡丹花。
玉楼春
冯时行（宋代）

杏花微露春犹浅。春浅愁浓愁送远。山拖馀翠断行踪，细雨疏烟迷望眼。

暮云浓处轻吹散。往事时时心上见。不禁慵瘦倚东风，燕子双双花片片。
偈颂十二首
释道璨（宋代）

土木场中辊一回，平生已眼豁然开。
广寒宫殿无关钥，撞破髑髅归去来。
送严陵邵叔忠学录归侍二首
陆文圭（元代）

黄甲旧书生，明延推一鹗。
岁莫戢羽翰，静听华亭鹤。
盛衰今昔异，出处老少各。
乃翁信奇士，之子亦不恶。
斥鷃伏卑枝，寄声谢寥廓。
范致能以诗求二色桃再次韵二首 其二
周必大（宋代）

翰墨场中蔡少霞，如今悟彻颂桃花。看朱成碧吾方眩，试把横枝问作家。
游开化寺
韩琦（宋代）

开化得胜地，崇侈何代作。全山镵佛身，万木亘高阁。

突然数百尺，较力陋禹凿。峰峦翠环合，与寺为郛郭。

烟霞无四时，为我张幄幕。飞泉乘空来，直在庭砌落。

松柏森成行，斗状蛟龙恶。如整万人阵，偏伍不敢错。

春芳难悉名，红紫竞灼灼。点缀岩壁间，图画曾未若。

距城才一舍，旷绝类霄堮。噫吾何自劳，日窘吏事缚。

到官踰二期，未克造林壑。引疾得乡邦，昼锦行遂著。

猛抛公几烦，不负真境约。精庐始一登，百虑已澄扩。

徘徊延宾僚，开席盛燕酌。歌留岭上云，吹乱风前铎。

勿讥清赏累，粗继东山乐。数刻方暂欢，俄景忽西薄。

归鞅下危岑，眷恋心欲却。何处无林泉，隔阂牵宠爵。

终期报国家，功业效涓勺。连露乞骸章，不待七十削。

归来解朝绅，放意任衡霍。超然出世纷，安步适冲漠。

山蔬充盘筵，村酿满瓢杓。吾寿此其全，何必不死药。
马上 其二
邹浩（宋代）

晴空云物不留形，大块遥呈一点青。闻说嵁岩隐君子，何当北面问黄庭。
萤火
李纲（宋代）

雨过禅房夜气清，湿萤无数自宵行。光穿竹树来还去，影照池塘灭复明。

飞学流星疑有意，出因腐草本无情。暂时熠耀休凭夜，敢傍长空晓日征。
寄梁从善
赵蕃（宋代）

旧说舂陵郡，全如石作州。
胸中饱丘壑，笔下剖琳球。
遥想窗扉敞，多能磊落收。
平生有余嗜，安得致林幽。
摺叠扇
李龏（金朝）

尺素裁成半叶荷，竹批六夹影相罗。玉人笑把遮羞面，还向绦边见笑涡。
圣和受代
刘挚（宋代）

枉尺诚非圣贤事，守道固与时俗违。难哉仕者行已志，况复儒生疏世机。

喜闻传告令尹政，应归湔拂尘土衣。快君高举叹留滞，把酒为歌黄鹄飞。
挽唐伯玉常卿二首 其二
刘克庄（宋代）

久欲携莼鲫，呻吟去未能。甫封陶母墓，俄吊董生陵。

言立何曾死，骚招更不应。那须论宿草，身尽泪方冰。
登文殊台
洪刍（宋代）

壮哉文殊台，俯瞰落星湾。双剑倚天外，一柱切云端。

未穷黄石岩，但逢赤眼禅。
祭双杉塔
释善珍（宋代）

甲午之冬，一笑分袂。
交游累千，名字难记。
公虽它乡，常在眼底。
公今隔世，犹见梦寐。
念昔与公，情同昆弟。
老离闽山，再饮吴水。
三十年间，死尽流辈。
顾瞻浮图，洪木翳翳。
丛林凋疎，变习日异。
愿起公死，为砭为剂。
为师为承，为祥为瑞。
千载追难，百年满易。
意长景促，人往物是。
春寒野阴，感慨嘘欷。
刘后溪和雁湖即事诗十绝见示次韵
洪咨夔（宋代）

槿花朝发夕而萎，得失兴亡总一机。
古往今来磨不尽，人间公是与公非。
晨起
姜特立（宋代）

东旭晓曈眬，照我墙角红。衰意忽开豁，衰颜亦丰茸。

便欲理晨策，去绕菊花丛。惜无会心友，一尊清兴同。
甲戌元日早起偶成
吴灏（清代）

小桃当春发，娆冶亦可怜。新绿枝条软，轻红送旧年。
和套筒
赵希逢（宋代）

长鸣谁敢扼吾咽，掉臂天门不受牵。
岂是转喉能触讳，自缘贼柳欲为圈。
几回怒起横长剑，何日归来老数椽。
林下也休惊曲木，一般安分赛当钱。
山居杂诗九十首
曹勋（宋代）

朅去天台居，邑有万户酒。
一出尝十家，已觉醉屡肘。
留连多好事，方圆烦饤斗。
约趁黄昏归，不知月挂柳。
台北东荟芳与诸同人祝献堂第三十初度
林朝崧（清代）

灯火如雪映楼台，一曲清歌酒一杯。不约人从千里至，有情花尽并头开。

谈心此夕惟风月，冷眼中原几劫灰！愿傍岭梅铺寿宴，年年长逐小春来。
撰先伯桂隐先生哀词
程公许（宋代）

丹山之岩兮阻且深，丹山之云兮必其霖。
中有地质学兮静处，兮及峨兮瑶簪。
方辙兮坎滞，陶返辔兮穹林。
辛夷兮为屋，芷幄兮兰衾。
世与我兮异好，不可揉兮精金。
信有味兮恬漠，亦何怨兮寡朋。
猿嗥兮鹤愤，鸟悲兮蛟吟。
忽西崦兮堕日，急响绝兮玉琴。
载营业员魄兮焉逝，空桂枝兮萧森。
朔风兮陵厉，白书兮多阴。
素车兮丹旐，曷返兮遥岑。
天高兮地厚，古往兮来今。
彼达观兮超旷，奚死生兮爱习。
四方兮上下，杳眇兮莫寻。
鹤归兮何日，瑶草碧兮劳我心。
涕浪浪兮沾襟，君无滞兮远淫。
登濂溪太极楼
乐雷发（宋代）

岑楼跨层崖，灌木翳颓沼。
旷哉宇宙心，况兹展遐眺。
前哲日以远，川麓被文藻。
芳甸馥荃蘅，江渚杂凫鸟。
亭亭沼中莲，冉冉庭下章。
扣寂参太极，抚化领众妙。
俗薄神理乖，力柔圣途杳。
英英考亭翁，反心会天奥。
万里粲良言，一诚贯元造。
勗哉登楼人，毕景尽此道。
深根复深根，笃行以为宝。
张剑州至剑一日以亲忧罢
王安石（宋代）

客舍飞尘尚满鞯，却寻东路想茫然。
白头反哺秦乌侧，流血思归蜀鸟前。
今日相逢知怅望，几时能到与留连。
行看万里云西去，倚马春风不忍鞭。
戏呈休文屯田
曾巩（宋代）

陈侯隽拔人所羡，岁晚江湖初识面。
已闻清论至更仆，更读新诗欲焚砚。
天子无由熟姓名，诸公固合思论荐。
乌靴况已踏台省，黑绶未得辞州县。
落落逢人愈难合，欣欣顾我能忘倦。
跬步粗官别经岁，角巾广坐今相见。
绕郭青山叠寒玉，索堤远水铺文练。
明红靓白花千树，隔叶跳枝莺百啭。
佳时苦雨已萧索，落蕊随风还面旋。
纵无供帐出郊野，尚有清樽就闲燕。
脱遗拘检任真率，放恣嘲谐较豪健。
东廊解榻不共语，明日离亭空眷眷。
春日六首 其六
陆游（宋代）

怕见公卿懒入城，野桥孤店跨驴行。天公遣足看山愿，白尽髭须却眼明。
时晋亨作小轩块石盆池名曰趣远真隐居士赋之
史浩（宋代）

新晴可步履，杖策穿云林。萧斋有达士，六合涵胸襟。

东偏辟小窗，广袤不盈寻。片石远山意，寸池沧海心。

乃知一芥子，可纳须弥岑。归鸿目不尽，为尔发微吟。
扇子诗
李石（宋代）

洞中龙老不知年，荣隐先生稳著鞭。
大袖长歌出天汉，信乎平地有神仙。
庐山三叠泉
汪元量（宋代）

唐不过李仙，宋不过苏子。
此泉来高处，亦复聊尔耳。
小桃值风零落殆尽偶成鄙句奉呈诸君
强至（宋代）

小桃庭前祗一株，无数花开艳新绣。
破蕊脉脉向人笑，闹枝新新索春闹。
只见蜜蜂来往喧，不道双燕共时候。
醉吟绕花日几遭，坐卧欲来花下就。
东风昨夜忽颠狂，晓枝点检不依旧。
惜无锦帐阔百步，遮藏免被风力骤。
小儿地上拾乱片，犹爱残香再三嗅。
桃兮开落奈汝何，却取馀杯醉春昼。
赠日者朱俊甫二首
刘克庄（宋代）

老子瞢腾大化中，支干一字不能通。
请君留取谈天口，去访横渠与了翁。
送朱大参之任
黄镐（明代）

除书高自九天来，共羡薇垣得俊才。公道喜从今日见，声光知是昔年培。

红亭绿酒随宜酌，近水遥山取次裁。此去重看宣德化，一方民物乐春台。
简谭德称排闷
陆游（宋代）

动舆骨相称山岩，自要闲游不避谗。
锦里先生为老伴，玉霄散避是头衔。
探春苑路花篸帽，看月江楼酒满衫。
惟恨题诗无逸气，媿君阵马与风帆。
世事何知与愿违，十年高卧看群飞。
猎围花市无人问，渔艇烟村有梦归。
银烛焰长摇酒浪，宝刀佩稳压戎衣。
君看白首寒窗客，侠气纵横亦未非。
绍兴道会
吕岩（唐代）

偶乘青帝出蓬莱，剑戟峥嵘遍九垓。

我在目前人不识，为留一笠莫沉埋。
瓜步
朱令昭（清代）

一篙春水绿于苔，鸭嘴船轻向晚开。渡口斜风吹细雨，春帆无数过江来。
澎湖歌
胡健（清代）

藐兹澎湖一孤岛，幅员百里弹丸小。九州不入禹贡图，开辟以来置不道。

荷兰驱逐伪郑平，设官命吏名斯肇。台阳喉咽壮藩维，金厦户庭资障堡。

宅澳为村一十三，民居错落晨星渺。岁不十雨月千风，波翻浪覆势倾倒。

匝时咸水涨漫天，白日昏昏尽窅窅。流沙一片恍飞霜，草未逢秋已尽黄。

地无高冈与陵麓，又无溪涧与桥梁。又无飞禽与走兽，又无花木与菁篁。

织纴不事无麻苧，丝帛不出无蚕桑。三农最重无牟麦，五谷最贵无稻粱。

爨粪为柴仗牛矢，薯乾作食呼薯米。土瘠民贫何处无，未有土瘠民贫到如此。

只合乘潮讨海为新畬，扬帆掉桨为犁锄。张缯挂网为稼穑，戳按塞沪为篝车。

多黍多稌颂蜃蛤，千仓万箱祝虾鱼。不祭田祖祭龙伯，吹邠击鼓水中潴。

俗俭勤人椎鲁，熙熙恬恬风近古。不崇佛教绝僧尼，寺观禅林目未睹。

渔者恒渔农者农，饥食渴饮安井伍。更无雀鼠讼诪张，公庭清晏如召杜。

论文时亦聚诸生，诗书善气溢眉宇。千里一圣百里贤，化导在人须鼓舞。

割鸡惯笑子游刀，家弦户诵并中土。惟有妈宫市上颇不驯，言庞事杂多游民。

草窃无聊兼牙侩，鳏兵蜂聚重为邻。赫赫炎炎尽烈火，厝薪不徙势必焚。

溱洧有蕳野有蔓，鹑奔狐走鸟兽群。从此洗心先革面，海宇清宁看虎变。

褊心杞国曰焦忧，只手欲挽狂澜溅。勿云蕞尔无重轻，半壁东南关帝眷。

作此长歌备采风，形势舆情一目见。告我凡百诸君子，勿弃刍荛下里谚。
元宵雨十六日晴二首
李洪（宋代）

衢路人骈叠，春来乐未曾。
初圆新岁月，竞赏上元灯。
秉烛游还懒，敲门唤不应。
沃愁须底物，况有酒如渑。
荆州人种秧击缶于田间以乐农者呜呼其犹有先王之世之遗意欤
黄大受（宋代）

鼓声响答缶声喧，歌笑声多日易昏。尚有乐农遗意在，要知此地近中原。
再次韵谢惠诗
陈造（宋代）

百镒籯金数仞堂，何如盥手颂佳章。
夺胎信自非凡剂，献佛当知便放光。
斤运向来车合辙，影斜还惜雁分行。
衰年离绪谁禁得，镜里新丝莫计长。
和入京
吕让（隋代）

俘囚经万里，憔悴度三春。
发改河阳鬓，衣余京洛尘。
钟仪悲去楚，随会泣留秦。
既谢平吴利，终成失路人。
王弱翁同年以多病故人疏韵五诗为惠次韵奉酬 其四
许及之（宋代）

叶脱秋色静，水落洲渚陈。文昌易为月，翩翩欲相亲。

蝉声老逾夏，乍听意觉新。此时酒一尊，不可无此人。
与客九日游龙山以尘世难逢开口笑分韵得口字
刘汝进（宋代）

纵步龙山颠，放舟龙荡口。群然雁鹜行，杂之牛马走。

我拙不能诗，我病不能酒。试问赏花人，还有菊花否。
观兰亭修禊图用上巳韵
王立道（明代）

坐遵曲渚览晴空，樽俎冠裳江左风。胜赏自超山水外，遗踪犹左画图中。

春看宇宙情俱远，醉向文词思更雄。陈迹祓除还此水，山阴亭榭几蒿蓬。
句
释遵式（宋代）

翔空迹自绝，不在青青山。
夜分读书有感
陆游（宋代）

光阴百岁已中分，拟结茅茨老白云。
万里谁怜新卧疾，九重犹记旧能文。
枕边得句题屏叠，马上看山隔帽裙。
终恨无劳糜廪粟，夜窗聊策读书勋。
清平乐 寄复初省郎，兼简希孟文友
曹伯启（元代）

情怀渺渺。客舍天将晓。百虑攻心浑未了。不似漫郎多少。人生傀儡棚中。此行那计西东。指日云泥超异，重占口角春风。
周相士谓予寿至九十三又成一绝
吴芾（宋代）

年登九九已云多，相士犹添十载过。
万事都捐无复念，老而不死待如何。
王郎中妓席五咏。笙
顾况（唐代）

欲写人间离别心，须听鸣凤似龙吟。

江南曲尽归何处，洞水山云知浅深。
饯王晙巡边
李隆基（唐代）

振武威荒服，扬文肃远墟。金坛申将礼，玉节授军符。

免胄三方外，衔刀万里馀。昔时吴会静，今日虏庭虚。

分阃仍推毂，援桴且训车。风扬旌旆远，雨洗甲兵初。

坐见台阶谧，行闻袄祲除。檄来虽插羽，箭去亦飞书。

舟楫功须著，盐梅望匪疏。不应陈七德，欲使化先敷。
春闺杂咏·梅
华岳（宋代）

寻春不遇欲空归，竹外横斜拾一枝。
且喜东君有消息，隔香应不怕疏篱。
鹤鸣峰
钱闻诗（宋代）

一峰崷崒插长空，云树烟萝气蔚葱。
洞府幽深无鸟雀，只闻仙鹤唳松风。
感寓 其七十一
朱诚泳（明代）

吾闻尧舜世，皞皞惟淳风。耕凿罢无为，礼义日以隆。

如何三代来，巧伪竞相蒙。常道既以坠，斯文丁厄穷。

兄弟动相阋，父子或见攻。臣节每中改，君恩多不终。

夫死妇即嫁，安能顾同宫。帅亡兵即变，凭谁瘗元戎。

金多辄易交，官高互为雄。耨锄且不假，财帛宁肯通。

轻肥骄市里，睨傲欺疲癃。乳腥犹未除，群儿强称翁。

纷纷轻薄态，天下将无同。诗成聊一笑，浮云满虚空。
将赴渭北对月怀昼上人
杨华（唐代）

悠然顾山侣。
下第送宋秀才游岐下、杨秀才还江东
许浑（唐代）

年来不自得，一望几伤心。风转蕙兰色，月移松桂阴。

马随边草远，帆落海云深。明旦各分首，更听梁甫吟。
感事
祁敕（明代）

五亩溪园锁绿阴，红尘何事恰相侵。人生安得尽如意，世事但相无愧心。

却喜他山真有石，休言同舍误持金。重裘著罢春寒退，静掩书斋抱膝吟。
颂
释德韶（宋代）

暂下高峰已显扬，般若圆通遍十方。
人天浩浩无差别，法界纵横处处彰。
长相思·惜梅
刘克庄（宋代）

寒相催。暖相催。催了开时催谢时。丁宁花放迟。
角声吹。笛声吹。吹了南枝吹北枝。明朝成雪飞。
哭纯老
王十朋（宋代）

忽得潜涧书，惊闻寿山死。开书未终读，老泪洒盈纸。

寿山僧中杰，萧洒如晋人。识高行孤洁，匈无一点尘。

少年走江湖，丛林参大士。莫年住瓯闽，道价高远迩。

桑下不留恋，急流猛抽身。我欲挂衣冠，归欤远公亲。

遽闻新塔成，已葬坚固子。无由访圆泽，空对瞿唐水。
送雍秀才归琅琊山
刘敞（宋代）

希声未易合，皇华众方笑。与子东西人，相逢偶同调。

亿年寄神解，万里在心照。此间岂容言，吾得安蓬藋。

煌煌千金珠，举世矜赏好。安知纬萧翁，弃置久高蹈。

盛论山水趣，局促恨未到。江湖且相望，送子一长啸。
漫述
黄庚（元代）

眼前万事等一梦，世上几人能百年。
千古英雄今已矣，北邙荒冢草芊芊。
群峰春晓图赠王士贞之官三山
凌云翰（元代）

唱彻阳关酒未阑，渭城朝雨别篱难。三山春色多于柳，总在王维画里看。
五十自寿集唐五十首 其九
瞿士雅（清代）

养拙藏愚春复春，清朝未达自嫌身。

谁知野性真天性，忘却平津是要津。

但有壶觞资逸咏，耻将名利托交亲。由来人事无常定，况是人间懒慢人。
寄毕汝舟编修毕予督学日雅旧也
苏葵（明代）

别来荏苒十年馀，两接京华太史书。故旧不遗真羡子，文章无补尚惭予。

粗官冷笑淹巴蜀，芳誉新闻蔼石渠。珍重久要如有念，冯唐双鬓已萧疏。
和韩子华桂花
梅尧臣（宋代）

莫以天下桂，皆为月中物。
犹言月有兔，野岂无狡窟。
空山桂花多，艳色粲然发。
樵客不知贵，奈何薪爨屈。
十月九日霁色可喜三首 其三
周紫芝（宋代）

江上南枝暖欲妍，小春时节又经年。谁知一点还乡梦，直到梅花树子边。
鹧鸪天
佚名（宋代）

小小池亭自有凉。
和李太保寄刁秘书
徐铉（宋代）

名位虽卑道自光，讼庭无事俗平康。帘间尚觉琴床暖，院静偏闻酒瓮香。

养性已知无病染，持廉唯恐有名彰。主人莫讶暌违远，千仞由来有凤翔。
集古今宫闺德容兼备者若干人题其上
程琼（清代）

艳淑如斯例作尘，相逢可即昔时人。愿将彼骨吹成土，持葬儿今屡转身。
金缕词（寿南楼）
石麟（宋代）

欲上南楼寿。记当年、祥占玉燕，一阳生候。今数书云犹七日，宫一未添刺绣。便草就、寿词盈袖。合捧金荷称鹤算，想华堂、胜醉眉春酒。惭斐句，为觞侑。

功名八稚年方少。自归来、陶庐蒋径，菊松为友。轩筑易安栽花药，不坠家声五柳。况满砌、芝兰争秀。岁岁斑斓衣戏处，老人星、一点辉南斗。顾对此，共长久。
过九华山
苏辙（宋代）

南迁私自喜，看尽江南山。
孤舟少僮仆，此志还复难。
局促守破窗，联翩过重峦。
忽惊九华峰，高拱立我前。
萧然九仙人，缥缈淩云烟。
碧霞为裳衣，首冠青琅玕。
挥手谢世人，可望不可攀。
我行竟草草，安能拍其肩。
但闻有高士，卧听松风眠。
松根得茯苓，状若千岁鼋。
煮食一朝尽，终身弃腥膻。
腹背生绿毛，轻举如翔鸾。
相逢欲借问，已在长松端。
何年脱罪罟，出处良自便。
芒鞋拄藤杖，逢山即盘桓。
斯人未可求，岩室傥复存。
形影
张雨（元代）

形影胡为乐此留，山川映发思绸缪。歌长杯酒毋多酌，世短何人第一流。

弟子受经犹北面，樵青分屋自西头。下方误识金银气，直倚崆峒一剑秋。
江月晃重山 月下江行
董元恺（清代）

楚尾平铺银浪，吴头稳挂轻帆。江波不动镜光涵。

推蓬望，清露湿征衫。

树色遥提影翠，山容漱水挼蓝。六朝如梦鸟呢喃。

模糊处，回首忆江南。
倦倦林中鸟二章 其二
孙一元（明代）

倦倦林中鸟，一枝聊卑栖。鸑鷟不我昆，鸺鹠莫我嗤。
滦京杂咏一百首 其七十一
杨允孚（元代）

葡萄万斛压香醪，华屋神仙意气豪。酬节凉糕犹末品，内家先散小绒绦。
即事 其一
张绍文（宋代）

电挟雷声迅，风将雨脚多。须臾寂无有，造化果如何。

饥鼠撼帏竹，哀蛩语径莎。披衣起中夜，有感寄长歌。
送友人同游岳寺以昨醉为辞戏柬促之
王彦泓（明代）

礼佛无妨带宿酲，定知开士不容嗔。侬耽早韭卿耽妇，等是周颙一辈人。
次韵答致政宫保杜公
韩琦（宋代）

无劳迁职此何名，只有惭羞敢自荣。抚俗未能宣上意，治边徒欲振天声。

邱山莫副推恩重，铢两唯忧效死轻。高句不须期任旧，已求三载奏官成。
万通政承诏归省十一韵
胡直（明代）

泽国标英誉，天官振藻词。初参鸳鹭侣，已践凤凰池。

错落连牛宝，骠腾历瑰奇。含香三署首，题柱九重知。

宠锡非常数，雄飞自异资。恭承丹凤诏，远慰白云思。

酒倩麻姑酿，桃怜王母持。遥知花漫烂，应照舞逡迤。

康伯亲能训，黄香孝可移。征麾出紫甸，祖席怨青骊。

伫挹黄花露，台阶见羽仪。
湘夫人歌
刘才邵（宋代）

湘山影落重湖中，中有菌阁临珠宫。霞衣兰佩杂香风，莲旂闪闪拖晴红。

朱弦凄怨指法松，绿烟洗尽山重重。湘云远与苍梧通，腾空宛转如游龙。

云中帝子谒重瞳，宝车倏忽穿遥空。
赠公孺袁节推之任松江
黄廷用（明代）

投珠献璧喜相逢，日夕徘徊在汉宫。白雁云间千汉隔，黄花雪汉一尊同。

深愁西北干戈振，见说东南杼轴空。狱院枝头巢鸟雀，行看露冕向春风。
和潘明之
杜本（元代）

欲试淮南术，难期海上翁。自为吴地客，不记楚人风。

蒲黍随时白，葵榴过眼红。独醒还独醉，至竟与谁同。
句
韩宗恕（唐代）

若使汉廷重用赋，子虚应恨不同年。
七闽山中竹皆有实多至万斛民赖以食岁且不饥作乐府短歌以纪异事将以俟采诗者择焉盖诗人之职也
周紫芝（宋代）

七闽山中地不足，往往连山暗脩竹。今年是处生竹花，竹米登脩日千斛。

大家炊饭饷田夫，小家作糜饥饫腹。

官虽赋田无上地，民不扶犁得中熟。福唐太守不敢藏，青版成囊献黄屋。

黔黎鼓腹慰天心，宣付汗青书日录。山中父老雪满头，何曾眼见天雨粟。

漫将葆旅属珠星，谁问庙堂调玉烛。人言丹凤餐竹实，玉粒先来自山谷。

会见双飞入建章，万年枝并看鸾宿。
过张平子墓
骆宾王（唐代）

西鄂该通理，南阳擅德音。玉卮浮藻丽，铜浑积思深。

忽怀今日昔，非复昔时今。日落丰碑暗，风来古木吟。

惟叹穷泉下，终郁羡鱼心。
秋雨初霁徙倚门外有作
陆游（宋代）

三十馀年此结庐，客来不用笑迂疏。前身已预兰亭会，老眼曾迂禹穴书。

浮瓮社醅香出屋，登场秋稼穗盈车。萧萧蓬鬓虽衰矣，追逐乡邻尚有馀。
卜算子
杨无咎（宋代）

婆娑月里枝，隐约空中露。拟访嫦娥高处看，一夜心生羽。

仙种落人间，群艳难俦侣。恼乱骚人有底香，欲赋无奇语。
自褒禅寺东转将过大乘路中
李之仪（宋代）

不觉离家二十日，山林城市恣延缘。定因曾作和州客，长见鸡笼在眼前。
宜谦山主赴鄞城命
释重顯（宋代）

休向千峰过好时，白云高卧趣还卑。
涂中无限未归客，不待相依更待谁。
春深过黄亭
李新（宋代）

碧流未到小也五，半亩筼筜荫紫苔。
迟日暖风留不得，乱红飞去燕衔来。
干元宵灯
释居简（宋代）

门前来往沸笙箫，门里何曾厌寂寥。我欲烧灯看佛面，莫将风雨罢元宵。
春夏之交风日清美欣然有赋
陆游（宋代）

天遣残年脱馽鞿，功名不恨与心违。
绿陂细雨移秧罢，朱舫斜阳擘纸归。
花市丹青卖团扇，象床刀尺制单衣。
白头曳杖人争看，共叹浮生七十稀。
灵乌篇
释文珦（宋代）

尝闻有灵鸟，其名为凤凰。
九苞信嘉瑞，五色成文章。
其宿必丹信，其鸣在朝阳。
有德斯出现，德衰还伏藏。
始至於少皞，再巢於陶唐。
舜恩被动植，闻韶复翱翔。
闵其出非时，见歌於楚狂。
仲尼叹不至，是亦为世伤。
荡荡二千龄，孰能致斯祥。
当今迈三五，君明臣且良。
其或一来仪，足以慰万方。
凤兮傥不来，吾泪徒滂滂。
读苏叔党汝州北山杂诗次其韵十首 其五
陆游（宋代）

舍北有渔矶，下临清溪流。柳阴出朱桥，莲浦横兰舟。

莼丝二三出，采掇供晨羞。鱼虾虽琐细，亦足赡吾州。

人生常如此，安用万户侯。绿蓑幸可买，金印非所求。
题古寺
刘沧（唐代）

古寺萧条偶宿期，更深霜压竹枝低。长天月影高窗过，

疏树寒鸦半夜啼。池水竭来龙已去，老松枯处鹤犹栖。

伤心可惜从前事，寥落朱廊堕粉泥。
李卿月子西记予七十七岁之颜求赞
周必大（宋代）

太白天才丐后人，有时佳句似阴铿。
我无饭颗哦诗苦，枉被渠嘲太瘦生。
余李二生来访文昌庵
吴与弼（明代）

江湖总别四三秋，偶向文昌话旧游。好记行云流水趣，各期努力绍前脩。
酬合沙徐君寅
林景熙（宋代）

归鹤悠悠度海迟，间来野寺看僧棋，
乡心荔子薰风国。客路槐僧细雨时。
天地一身愁自语，江湖诸老澹相知。
乌丝醉后淋漓墨。片月娟娟照砚池。
韩枢密夫人挽词二首 其一
秦观（宋代）

奕叶貂蝉后，宗姻乐静间。从夫登两地，看子入三山。

旧像瞻榆阙，遗音想佩环。百年川阅水，不复更西还。
谢汪尚书见访
张良臣（宋代）

黄叶声中接锦鞯，添丁篱落怪相牵。
归来剩欲从僧话，正掩楞伽曝背眠。
天官崔侍郎夫人吴氏挽歌
李峤（唐代）

宠服当年盛，芳魂此地穷。剑飞龙匣在，人去鹊巢空。

簟怆孤生竹，琴哀半死桐。唯当青史上，千载仰嫔风。
舟发雩都苦雨随缘成八首 其五
郭之奇（明代）

缘溪处处野花逢，裔草拖泥乱影重。恰似春光怜莫主，传教细雨沐新容。
赠云居僧明公五首 其三
胡安国（宋代）

祝融峰似在城天，万古江山在目前。须信死心元不死，夜来明月又重圆。
柳梢青
葛郯（宋代）

空中雨阁。一段轻阴，翠铺林薄。橘内仙翁，棋边公子，共成清乐。橘人有井留车，看席上、云轻柳弱。斗转檐头，鸡鸣窗外，无人知觉。
邓纯彦家兰盛开见借一本 其一
李纲（宋代）

谁道幽兰是国香，山林僻处更芬芳。从今借得佳人佩，伴我春堂昼梦长。
偈一百二十首 其八十一
释怀深（宋代）

下初死却爷共娘，二十馀年割不断。今朝打破骨董箱，请我升堂举公案。

古灵平地起风波，瞌睡禅人不奈何。地狱天堂都莫问，大家随例吃燠鹅。
崇恩显义院五首
宋高宗（宋代）

都城日落马萧萧，雨压春风暗柳条。
天际归艎那可望，只将心寄海门潮。
寄中书刘舍人
韦应物（唐代）

云霄路竟别，中年迹暂同。比翼趋丹陛，连骑下南宫。

佳咏邀清月，幽赏滞芳丛。迨予一出守，与子限西东。

晨露方怆怆，离抱更忡忡。忽睹九天诏，秉纶归国工。

玉座浮香气，秋禁散凉风。应向横门度，环珮杳玲珑。

光辉恨未瞩，归思坐难通。苍苍松桂姿，想在掖垣中。
送李伯和吏部提举浙东伯珍寺丞将漕夔门
楼钥（宋代）

奕奕君家好弟兄，皇华交映棣华明。
几年并列金闺彦，同日俱华玉节行。
万里往临夔子国，一江先到越王城。
会闻归取青毡旧，都似当年老贰卿。
荐黄平仲过雪岩以诗代简
姚勉（宋代）

秀岩万仞拔天起，划堮剜垠争怪诡。
六花一夜积三尺，化作冰怪无表里。
幼舆丘壑自不凡，何况有雪被此岩。
天教管领清凉界，雪岩自号冰书衔。
岩前列植梅松竹，三友相从吾事足。
灵台片雪晛不消，吐作新诗动惊俗。
有客有客山水仙，挥毫欲写雪洞天。
敲门试惊袁安眠，莫作剡溪王子船。
闰十月十日自鄞城同史子应如东湖宿月波寺
孙应时（宋代）

不到东湖便十年，短蓬还得泛霜天。
千林脱叶风如剪，万里无云月满弦。
照影婆娑吾老矣，可人潇洒故依然。
敲门款语僧窗夜，桃尽寒灯久不眠。
送诗陈惠伯
陈造（宋代）

危楼深室桂为堂，题品端宜虎豹章。
历数诸公皆大手，尚须此豹索枯肠。
驰神几夜层虚上，血指如今妙斲傍。
聊复送君供覆瓿，未须传到郑公乡。
逍遥吟
邵雍（宋代）

吾道本来平，人多不肯行。
得心无后味，失脚有深坑。
若未通天地，焉能为死生。
向其间一事，须是自诚明。
送中舍谈君相●祭江香祝至南都竣事还京
湛若水（明代）

相见十载前，君颜宛青阳。相逢十载后，我鬓则已霜。

邂逅道衷素，今昔徒慨慷。万里禋江使，青天一炷香。
风蝶令 题画蝶
许淑慧（清代）

纤草铺云毯，轻花缀锦衣。春深日暖爱双飞。不管冷红落絮、送春归。

舞怯香魂乱，兜回扇影低。粉痕渐褪瘦来时。争不教人相对、惜芳菲。
玉山道中五首 其一
李纲（宋代）

悠悠征骑渡溪岩，跋涉艰难分所甘。泉石几时归水北，风烟今夕过江南。

日轮杳杳衔青嶂，天影茫茫浸碧潭。猿鸟不知迁客恨，云间啼叫满松楠。
横渠祠
许宗鲁（明代）

道启乡先哲，名垂世大儒。宫墙犹阙里，祠宇故横渠。

撒坐缘归正，悬铭为砭愚。平生勤仰止，何曰一抠趋。
闻后苑赐宴
宋祁（宋代）

汉家殿幄紫云连，万品仙葩匝赐筵。
露蕊半晞仙掌外，斗杓长在帝车前。
液池綷鸟栖连御，鉤盾祥麰遍弄田。
病客无阶陪槀饫，除因断梦到钧天。
自仲嘉云亡未始见梦舟行夜入吴兴境有梦如平生感而赋诗四首 其一
程俱（宋代）

江子隘斯世，翛然向方蓬。一朝成千古，寤寐不复通。

夜入霅溪境，胡然见幽梦。高标何所似，俯仰风中松。

笑谈如平生，炯炯双方瞳。去年经行地，陈迹亦已空。

故应玄真老，相与游无穷。
岑溪悲叔白七首 其七 望冈楼
李宪噩（清代）

破除客闷此登楼，叠叠云山无尽愁。逝者已含终古恨，病躯何事滞边州？
午坐戏咏
陆游（宋代）

贮药葫芦二寸黄，煎茶橄榄一瓯香。
午窗坐稳摩痴腹，始觉龟堂白日长。
家居喜袁芳洲相过赋此为赠三首 其三
唐顺之（明代）

四十支离一老夫，衰颜恰比列仙臞。铸金不验身多病，种树无能圃半芜。

长日闭关聊嘿嘿，短衣迎客笑拘拘。知君昔日探玄意，定有真诠肯示予。
先月亭后拥竹前俯广心潭
王世贞（明代）

初日固自雄，不如初月色。诸岭犹黯■，此亭最先得。

微辉现眉犹，潜颖窥间隙。丛筱玉破碎，澄波金融液。

呼杯一受之，晶荧若珠珀。使我肺腑间，廓如广寒宅。
病起掇黄花数本焚香清坐二首
钱时（宋代）

碧玉枝头玉露溥，风霜晚节要人看。
生香正色殷勤意，肯入冬窝共岁寒。
花游曲
李贺（唐代）

春柳南陌态，冷花寒露姿。今朝醉城外，拂镜浓扫眉。

烟湿愁车重，红油覆画衣。舞裙香不暖，酒色上来迟。
踏莎行 其二 寄内
俞士彪（清代）

不道轻离，竟成久别。因循过了花时节。青衫红袖泪痕多，英雄儿女伤心血。

裘敝囊空，鱼沉雁绝。近来愈觉思家切。若言归梦总无凭，只须问取三更月。
涵晖阁
刘拯（宋代）

胜地清无一点埃，水晶城裹小瑶台。
环堤柳弄碧云合，浮岛莲分翠盖来。
东征歌
王通（隋代）

我思国家兮远游京畿。忽逢帝王兮降礼布衣。遂怀古人之心兮将兴太平之基。时异事变兮志乖愿违。

吁嗟道之不行兮垂翅东归。皇之不断兮劳身西飞。
旅寓书事
杜荀鹤（唐代）

日日惊身事，凄凄欲断魂。时清不自立，发白傍谁门。

中路残秋雨，空山一夜猿。公卿得见面，怀抱细难言。
谢潘义荣送菊二首 其二
吕本中（宋代）

渐开粉白间微黄，肯与新橙一例香。送与衰翁元未称，且留青蕊作重阳。
虞美人·东君已了韶华媚
冯时行（宋代）

东君已了韶华媚。未快芳菲意。临居倾倒向荼。十万宝珠璎珞、临风垂。合欢翠玉新呈瑞。十日傍边醉。今年花好为谁开。欲寄一枝无处、觅阳台。
偈颂一百零三首 其九
释月涧（宋代）

记得鹅峰相聚日，嗔拳热喝当慈悲。而今含恨重相见，只得开颜陪笑，欢喜接伊。

何为如此，为怕粗心捋虎须。
余夙抱烟霞之癖每怀匡庐天台诸名胜心期长往
殷迈（明代）

烦恼场中佛事，红垆焰上莲花。
青山卧游亦好，白云仰视何涯。
发泥沟驿
李贤（原德）（明代）

驿楼挝鼓吏人忙，一饭匆匆去路长。分陇晚荞花似雪，连村高黍穗如枪。

山头落木岚光薄，道左清渠水色凉。满眼红尘何日净，西风回首意茫茫。
满江红 其一 题盛吟皋先生词集
潘榕（清代）

大著皇皇，直令我、小儒桥舌。因想像、丰标高雅，襟怀澹泊。

归隐醉倾郫井酒，宦游曾踏匡庐雪。把河山、笔底一齐收，奚囊阔。

凭吊古，音昂激。悲恸世，声呜咽。写悼亡哀句，调尤凄绝。

人老方知情更笃，意真乃见词亲切。漫誉扬、咳唾是珠玑，心头血。
乞祠久未报
陆游（宋代）

圣朝未许领丛祠，拥褐清羸不自支。
邓禹有灵应笑拙，周公无梦固知衰。
得闲要及身安日，到死应无睡足时。
七百日来尘满抱，今朝湔祓有新诗。
跋符发所录上蔡语二首 其二
杨万里（宋代）

符君天秀擢炎方，茧足担簦学北方。不是澹庵谪南海，姓名那得许芬香。
池边梅花一株盛开
王炎（宋代）

天外青鸾不复归，萧萧短发日成丝。
寒梅不管人憔悴，故著新花满旧枝。
月上海棠
张侃（宋代）

南枝消息凭谁送。北枝寒、清晓破馀冻。横溪浸疏影，月黄昏、暗破浮动。真仙种。不与梨花同梦。洛阳姚魏争先贡。妒纷纷、红紫眩新宠。尽雪压风欺，□和羹、此时须用。烦珍重。莫作桓伊三弄。
赠黟县星学舒碧云
方回（元代）

原夫官赋省题诗，何乃甘心改业为。
场屋久忘涂注乙，星辰閒测斗牛箕。
细看肖貌殊清彻，徐玩挥毫亦怪奇。
闻道天文修晋志，淳风会有立朝时。
赠乐轩彭善之
文天祥（宋代）

吾家小黄溪，其间石甚巨。
可写归来辞，可刻盘谷序。
晋唐文章手，谁敢以自负。
异时此重来，烦君作玉筹。
梅月客庙山厌润思霁
曾丰（宋代）

云漫山若没，海涨地如沉。
人已苦卑湿，天犹容众阴。
非关河伯滥，自是雨师淫。
上有太阳在，何当一照临。
减字木兰花
沈瀛（宋代）

雨难禁止。恼得衰翁浑没喜。一夜南风。北望苕溪震泽通。

只鸡斗酒。且为晚禾生日寿。不奈之何。今岁田畴晚底多。
清平乐（建安泛舟作）
赵彦端（宋代）

新寒一段。变尽人间暖。说与群花花不管。只有江梅情乱。

江梅也似山人。山人到老梅亲。斗薮衣冠气象，百般归去精神。
颂古二十首
释了一（宋代）

春有百花夏有热，秋有凉风冬有雪。
若无閒事挂心头，便是人间好时节。
梦庵相士
释妙伦（宋代）

烟霞影里苍苔面，山水光埋古柏身。
为报梦庵休诸梦，老僧不是梦中人。
酒泉子·深院空帏
冯延巳（五代）

深院空帏，
廊下风帘惊宿燕。
香印灰，兰烛小，觉来时。
月明人自捣寒衣，
刚爱无端惆怅。
阶前行，阑畔立，欲鸡啼。
田上暮归
仇远（元代）

两鬓西风客帽斜，晚云横岭月笼沙。
桑畴屈曲人踪绝，萤火飞来照稻花。
金刚随机无尽颂·庄严净土分第十
释印肃（宋代）

曾无一法侵，心外更无心。
月冷空当午，松寒露满襟。
登石壁禅师水阁有作
杜荀鹤（唐代）

石壁早闻僧说好，今来偏与我相宜。有山有水堪吟处，

无雨无风见景时。渔父晚船分浦钓，牧童寒笛倚牛吹。

画人画得从他画，六幅应输八句诗。
元日待玳院会宰执诗
黄棆（宋代）

喜陪仙仗禁门前，饯腊宾春启玳筵。
其听金鸡报新岁，忽闻玉玳惜残年。
故乡此去三千里，丹扆相违咫尺天。
待罪谏垣无补报，惟输朴直体蕃宣。
招耕道小饮
郭印（宋代）

吏曹偷暇日，聊喜一追陪。
竹色侵书卷，花光入酒杯。
红尘门外恶，白发镜中催。
适意成嬉笑，人生得意回。
次韵黄鲁直见赠古风二首
苏轼（宋代）

嘉谷卧风雨，稂莠登我场。
陈前漫方丈，玉食惨无光。
大哉天宇间，美恶更臭香。
君看五六月，飞蚊殷回廊。
兹时不少假，俯仰霜叶黄。
期君蟠桃枝，千岁终一尝。
顾我如苦李，全生依路傍。
纷纷不足愠，悄悄徒自伤。
陪诸公瀛洲胜会 其二 呈朱玉峰冢宰
湛若水（明代）

吾慕朱修撰，持敬终不破。千载仰其人，庶以警予情。

蔼蔼玉峰子，云间一硕果。大华谢雕镌，至性本无作。

桃李自成蹊，此言可喻大。默默太宰公，恭敬倾四座。
山水友馀辞 鹘嘲
王质（宋代）

鹘不挟，雕不劂，各忀徉，毋獝狨。一愁扯花裂，二愁踏花折。

鹘嘲，鹘嘲，相呼窃脂并博劳，同寻念佛婆罗巢。
咏傀儡
杨亿（宋代）

鲍老当筵笑郭郎，笑他舞袖太郎当。
若教鲍老当筵舞，转更郎当舞袖长。
添筑横玉再赋
陈宓（宋代）

一花烂熳一花残，先后无时不傍栏。
春到园林元不老，请君细把化工看。
钱塘学中寄伯思六言五首 其一
陈渊（宋代）

门外莺惊短梦，窗间雨送清寒。亦有惜春情绪，分明不奈花残。
长相思
韩疁（宋代）

郎恩深。妾思深。祗为恩深便有今。回纹辜旧吟。

云沉沉。水沉沉。一点坚如百炼金。郎应知妾心。
桃源忆故人·中原当日三川震
陆游（宋代）

中原当日三川震，关辅回头煨烬。泪尽两河征镇，日望中兴运。
秋风霜满青青鬓，老却新丰英俊。云外华山千仞，依旧无人问。
和启新先生丽泽堂原韵
吴桂森（明代）

读易三更夜气严，星星活火地炉添。望洋海若亲师益，仰止高炉得友谦。

月色中庭言外象，梅香一点眼前占。羲皇意思凭君看，莫负天花满座拈。
次迟韵对雪
苏辙（宋代）

雪寒近可忧，麦熟远有喜。
我生忧喜中，所遇一已委。
平生闻汝南，米贱豚鱼美。
今年恶蝗旱，流民鬻妻子。
一食方半菽，三日已于耜。
号呼人谁闻，愍恻天自迩。
繁阴忽连夕，飞霰堕千里。
卷舒惊太速，原隰殊未被。
贫家望一麦，生事如毛起。
荐饥当逐熟，西去真纳履。
食鹿肉谢正仲见{馍莫换鬼}
舒岳祥（宋代）

山寺曾闻叫，悲哉失侣音。
能鸣终召祸，善走竟成禽。
设罟须新雨，寻踪恋旧林。
衰年资血味，生杀亦何心。
寄题石湖先生范至能参政石湖精舍二首 其二
杨万里（宋代）

不关白眼视青云，四海如今几若人。渭水傅岩看后代，东坡太白即前身。

整齐宇宙徐挥手，点缀湖山别是春。解遣双鱼传七字，遥知掉脱小乌巾。
雨中独坐有感寄内叔卢廷弼
倪岳（明代）

感旧怀乡共寂寥，天涯归思欲飘飘。犹怜建业桥头路，曾赴长飘寺里招。

尊酒有时仍夜雨，扁舟何日正春潮。相逢肯惜通宵话，明月迟迟玉漏遥。
题宗子赵明叔盘车图后
饶节（宋代）

跌宕平生万里程，盘车一展老心惊。溪昏树暗牛争力，似听当年风雨声。
七里滩
张伯玉（宋代）

漱玉鸣珠七里滩，到今犹照客星寒。
卢奴有水徒千顷。未得高贤一瞬看。
懊侬歌 其三
尹明翼（明代）

整月梳洗慵，风飘两鬓戟。鸦鹊没来繇，赚侬松半尺。
绍圣甲戌侍立集英殿临轩试举人作此两绝 其二
张耒（宋代）

弱岁干名翰墨场，春寒摇笔试西厢。茫然二十年间事，还著春衣侍玉皇。
太庙乐章·皇帝阁六首
周麟之（宋代）

木铎扬宽诏，云翘舞化风。
垂衣金殿里，圣德与天通。
玉渊潭
王士祯（清代）

已历三峡桥，更访玉渊水。水流大壑中，路转层松里。

片石横百仞，其右平如砥。九十九飞瀑，一门争万轨。

岝崿直要冲，跳荡不得止。雪浪如车轮，凸凹忽奔驶。

激射为深潭，神物潜尺咫。夜黑风雨来，鳣鲔皆避徙。

久立凛毛发，薄云漏余晷。西眺石人峰，梵呗空中起。
奉送戚都护归田四首
陈第（明代）

辕门遗爱满幽燕，不见胡尘十六年。
谁把旌麾移岭表，黄童白叟哭天边。
悯旱
王之道（宋代）

食贫那识小槽红，回也箪瓢久屡空。
翘候载芟歌济济，忍看云汉叹烛烛。
困穷转觉蓬心隘，憔悴犹怜菜颊丰。
坐对骄阳思霈泽，日占鸣鹳望穹窿。
谒雷潭寺韩文公祠
赵蕃（宋代）

使君令尹各能文，政亦及民俱好春。
考废祠贤端有以，后人当复嗣前尘。
颂一百则 其十四
释重显（宋代）

对一说，太孤绝，无孔铁锤重下楔。阎浮树下笑呵呵，昨夜骊龙拗角折。

别别，韶阳老人得一橛。
信陵君
徐钧（宋代）

侯朱决计全危赵，毛薛谋归保大梁。
得士信知明效速，去留果是国存亡。
上湖广总领赵郎中
曹彦约（宋代）

总角为儿百未更，已陪先进识项名。
惯闻似觉雄风近，因问从知看日明。
千里未迎天子诏，一同先说长官清。
吏师况有桐川旧，敢向题舆问去程。
游废园
庄令舆（清代）

层层石磴古楼台，台外双扉面水开。池柳晚风翻碧浪，画墙秋雨点苍苔。

蛛丝细网萦花径，燕垒残泥堕酒杯。剩有繁华旧时梦，疏松仍奏管弦来。
贻白绵州
李流谦（宋代）

曾陪芍药醉春风，转首三年似梦中。谁使冲泥千里去，又欣剪烛一樽同。

名章越好供妍唱，旧学全疏愧近功。莫怪分符少留滞，此邦曾客少陵翁。
六言颂六首赠安国觉老 其四
李纲（宋代）

不用读书读史，自能说西说东。若人欲了此法，一源通处皆通。
秋斋有感
蔡见先（清代）

万籁声喧山色深，山居静坐费沉吟。战秋竹作回天势，爱暖葵存向日心。

屠狗早羞为哙伍，缚鸡自笑是淮阴。此身七尺宁无谓，四十功名博一衿。
秋日书怀
武元衡（唐代）

金貂玉铉奉君恩，夜漏晨钟老掖垣。参决万机空有愧，

静观群动亦无言。杯中壮志红颜歇，林下秋声绛叶翻。

倦鸟不知归去日，青芜白露满郊园。
武陵春·人道有情须有梦
连静女（宋代）

人道有情须有梦，无梦岂无情？夜夜相思直到明，有梦怎生成？
伊若忽然来梦里，邻笛又还惊。笛里声声不忍听，浑是断肠声。
最高楼（寿黄宰七月十六日）
方岳（宋代）

朝元了，万鹤放班回。携月下天来。初平家看青羊石，滕王阁醉绿螺杯。试鸣琴，花荡漾，玉崔嵬。

前十日、鹊桥飞宝革空。后一月、兔奁开玉镜。秋色净，夜徘徊。申从五岳三光出，亥将二首六身排。问何其，餐沆瀣，燕蓬莱。
正月五日吾族诸老儒服纵游
何中（元代）

山中忘世换，人事又从新。儒服吾宗老，南冠故国人。

悲风千载泪，幽谷一年春。折取山花供，清香已满巾。
落花八首 其四
申时行（明代）

繁华过眼若为情，独倚雕栏数落英。朱户月来虚弄影，玉阶星陨不闻声。

惊鸿雒浦游魂远，飞燕朝阳舞态轻。几日啼将春色换，教人错恨树头莺。
次韵寄斋赠竹居
张镃（宋代）

振俗还风雅，乾坤觅句中。
夔皋渠合遇，郊岛我甘同。
浩荡投鸥不，清和翻燕风。
相投两无语，声远莫摩空。
木陈禅者来宝成寺方丈适道人还居士相作偈戏赠
何南凤（明代）

岭南久已无消息，曹溪路亦生荆棘。跛师独自出头来，笼不住荆唤不回。

后园吃草事周遮，破家特地走天涯。鼻孔穿来没半边，囫囵呑却金刚圈。

三脚驴子弄蹄行，一踏群萌尽皆惺。意马逐队走如风，象□□之愈峥嵘。

年来不耐披袈裟，戴发还归居士家。维摩对我寂无言，不二门从海□宣。

我亦人中七佛师，今日为君亲證据。香积饭荆灯王座，分明举似无话堕。

大地撮来如粟粒，打鼓普请人不识。要会渠侬头与面，顶门□破开正见。

急荐盲龟跛鳖禅，莫认儒冠□正遍。
次郊行韵
万俟绍之（宋代）

蝶怕花残舞更忙，随风柳絮鬭轻狂。
寻芳客去马蹄倦，试酒人轻衣汗香。
过雨人轻衣汗香。过雨千林舒翠叶，
护田一水露针秧。留春无计空惆怅，
信手敲棋语夜长。
夕阳
郑谷（唐代）

夕阳秋更好，敛敛蕙兰中。
极浦明残雨，长天急远鸿。
僧窗留半榻，渔舸透疏篷。
莫恨清光尽，寒蟾即照空。
唐明皇吹箫图二首 其二
成廷圭（元代）

花萼楼前柳色新，东风吹散马嵬尘。锦囊玉管俱零落，谁是终南梦里人。
顾亭之斋中看菊书赠二首 其二
秦重泰（明代）

粉白鹅黄浅间深，霜天常伴静中吟。何须比似陶元亮，萧淡偏宜养道心。
秋居遣兴
董澄镜（清代）

炎风禅肃气，林蝉音渐断。伏处嵁岩下，坐待时物换。

依亭树影高，敲窗叶声乱。百昌弗须臾，附赘忽星散。

划薙见真山，流涸认危岸。寒虫诉深宵，哀鸿警清旦。

守默耽澄思，趋华屏外观。霍岳缅峥嵘，高撑出天半。

局促乾死萤，埋头理书案。一事差可喜，篱菊秋堪玩。
题金州西园九首。莓苔
姚合（唐代）

茅堂阶岂高，数寸是苔藓。只恐秋雨中，窗户亦不溅。

眼前无此物，我情何由遣。
赤水峡两岸壁立，一水中流，树木蔚然，岚气朝夕不散
麦澄（元代）

水气初升云气浮，山林不辨鸟声幽。天风吹入三竿日，草木依然水绕洲。
送千仞弟之西江
马昶（清代）

征鞍才卸自青齐，又买扁舟听晓鸡。孺子亭荒秋水白，滕王阁峙暮云低。

四山红树孤帆远，千里清霜一剑携。送尔更教怀蜀道，鸿飞指爪各东西。
次韵外舅黄虞卿为爱山园好八首 其五
喻良能（宋代）

为爱山园好，萧斋竹径通。疏帘捲雌霓，曲槛倚雄风。

爱酒杜陵老，煎茶桑苧翁。菟裘真得计，踪迹免飘蓬。
独酌谣
吴士矩（唐代）

愚夫子不招。
南中别陈七李十
张说（唐代）

二年共游处，一旦各西东。请君聊驻马，看我转征蓬。

画鹢愁南海，离驹思北风。何时似春雁，双入上林中。
送何应期之官崇明
吴琏（明代）

万里之官海上洲，此官原是古诸侯。寸诚可作千村泽，一爱能消万姓忧。

马薏贮船成客谤，吴香归路委江流。闲来点检循良传，耿耿芳名万古留。
寓居有招客者戏成
曾几（宋代）

蓬蒿小院立秋天，秃鬓凄风雨飒然。丈室何人问摩诘，后堂无地著彭宣。

床头白酒新浮瓮，案上黄诗屡绝编。不厌寒家淡生活，书窗期与子周旋。
秋感 其二
章永康（清代）

经年鼙鼓动江湄，又报湖湘羽檄驰。冠盖抗怀全盛日，文章回首中兴时。

秋风泽畔灵均泪，落日江头杜老诗。从古建瓴形胜地，弄兵漫说是潢池。
徒步行为易生大绅作用韩寒食日出游韵
李宗瀛（清代）

疾风吹尘万叶病，山贼乘时阚{九孝}盛。上游灌水下灵渠，白骨黄蒿莽相映。

棓驱鬼妾牵鬼马，按甲官军坐不竞。母从子走妻索夫，愁听徒步杜陵咏。

易生祭酒布衣尔，空谷佳人独也正。三年两度走踆踆，扉穿踵决此行更。

朝来望门径投止，穷乌依人真共命。东厢彗汜下悬榻，梦怯短辕与长柄。

追思痛定尚余痛，吾戴吾头再生庆。酉秋我泛容江棹，中宵野宿戒子敬。

西峰夜气高屼峍，斗柄插江孤月夐。回车长恸阮公穷，饮酒安用臧孙圣。

竹寒沙碧水边村，独树人家缆痕并。得生为我北道主，倾盖论交掬情性。

卸装有地寄庑便，打扉无吏索钱横。出门一步即迷阳，横鞭长揖泪雨迸。

何期此境今到生，反乎覆者谁卜镜。故人畴昔子多情，地主于今我为政。

残年饱饭且同吃，千金善保孱躯劲。土酥如练冬菹酸，愧杀彭衙老孙令。
八声甘州·问讯翁
黄机（宋代）

问讯翁、底事到人间，人间足嬉游。向文边书意，诗边著语，□满南州。逸韵高情总似，野水荡孤舟。所未能忘者，药鼎茶瓯。政恐功名相慁，便扶摇直上，龙尾螭头。想尘缘终薄，归去老菟裘。有当年、东邻西舍，办鸡豚、相与燕春秋。阶庭里，儿孙衮衮，飞度骅骝。
临江仙
倪稱（宋代）

竹里轩窗真可爱，况当暑退新凉。檐前岩桂向人芳。清阴团翠盖，金粟淡微黄。

坐到夜深明月出，好风时度幽香。莫辞沈醉倒霞觞。一枝聊赠子，早冠绿衣郎。
闰月八日雨
韩淲（宋代）

一雨山林方始秋，世间休待我回头。心虽未老何须壮，身自长贫不用愁。

满地烟云终淡淡，数家鸡犬也悠悠。木犀开后菊花发，随分杖藜寻酒篘。
题王汝瑄扇
王汝玉（明代）

不向金门谒翠华，一琴一鹤度生涯。乱山残雪西湖晓，看遍寒梅万树花。
鹊踏花翻 花朝行玉峰道中用蝶庵词韵
陈维崧（清代）

柔浪如酥，遥峰欲笑，樯乌阵阵迎人话。说道今日花朝，此去包山，歌台砌满苔钱罅。

玉箫金管劝东风，嫣红艳紫须迟卸。频讶。往事酒边灯下。

铜扉记隔秋千榭。每到丁字帘前，群芳生日，昵语何曾罢。

如今好个奈何天，一船花月春江夜。
竹枝词十二首
王叔承（明代）

杨柳青青酒店门，阿郎吹火妾开樽。
千金卖得文章去，不记当时犊鼻裈。
胡三应瑞爱皋亭山水有结庐之原诗以坚之 其一
杭世骏（清代）

君如买宅皋亭住，须种梅花三百树。树里茅堂树外桥，杖策寒香袭衣屦。

春残叶大转阴浓，雨过苔黏更盘互。邻叟来传补竹方，幽禽唤与寻山路。

烟钟际暝答村春，渔火沿流破溪雾。眼前好景画难真，身外良图计非误。

瓜皮艇小载琴来，相访柴门月初吐。
十一月十三日病後始入仓
梅尧臣（宋代）

曾非雀与鼠，何彼大食为。
狐裘破不温，黄狗补其皮。
霜花逐落月，缀在枯槁枝。
予年过五十，瘦寝冰生肌。
春日小诗三首 其一
周紫芝（宋代）

乱离回首又春风，江上人家一半空。燕子多情依旧舞，桃花无语可怜红。
灵鸟篇赠李三洲 其四
王渐逵（明代）

灵鸟渡闽中，羽毛还自惜。三山未去羁，翛翛凌八极。

蓬壶杳未未，税驾将安息。丰容迥世凡，绝抱向谁识。

逍遥慢延伫，叹此晨风翼。
阖闾城怀古
裴瑶（唐代）

五湖春水接遥天，国破君亡不记年。

惟有妖娥曾舞处，古台寂寞起愁烟。
萧子云宅
黄庭坚（宋代）

郁木坑头春鸟呼，云迷帝子在时居。
风流扫地无寻处，只有寒藤学草书。
莺啼序
徐宝之（宋代）

荼一番过雨，洒残花似雪。向清晓、步入东风，细拾苔砌馀靥。有数片、飞沾翠柳，萦回半著双归蝶。悄无人、共立幽禽，昵昵能说。因念年华，最苦易失，对春愁暗结。叹自古、曾有佳人，长门深闭修洁。寄么弦、千言万语，闷满眼、欲弹难彻。靠珠栊，风雨微收，落花时节。春工渐老，绿草连天，别浦共一色。但暮霭、朝烟无际，尽日目极，江南江北，杜鹃叫裂。此时此意，危魂黯黯，渭城客舍青青树，问何人、把酒来看别。思量怎向，迟回独掩青扉，夕阳犹照南陌。春应记得，旧日疏狂，等受今磨折。便永谢、五湖烟艇，只有吟诗，曲坞煎茶，小窗眠月。春还自省，把融和事，长留芳昼人间世，与羁臣、恨妾销离恻。自题蕙叶回春，坐听蓬壶，漏声细咽。
石佛寺
汪守愚（清代）

怪峰如莲花，古佛坐其蒂。石室云为门，微风自开闭。

昔年采石人，雕凿只随意。妙明出顽矿，是即最初地。

千螺释迦髻，十丈修罗臂。石火诗中禅，斧劈画中诣。

会从奇险间，拜佛问其谛。
同刘秀才宿见赠
无可（唐代）

浮云流水心，只是爱山林。共恨多年别，相逢一夜吟。

既能持苦节，勿谓少知音。忆就西池宿，月圆松竹深。
送严教谕素之乌登 其二
曹义（明代）

玉雪才华英妙年，春风得意讶登仙。一官泮水初分教，万里云登始著鞭。

山落晴阴凝绛帐，芹飘香雨湿青毡。从来师道多珍重，好振文风继郑虔。
冬日园居即事次韵 其一
弘晓（清代）

木落山头一望空，满天寒意起西风。萧疏最是池边柳，数点寒鸦夕照中。
拟赏花钓鱼诗 其七
彭汝砺（宋代）

百子池塘春复还，五云楼阁晓犹寒。蛟龙影上黄金辇，锦绣香浮白玉盘。

宿蕊万包开雨露，修鳞五色跃波澜。太平既醉恩无报，白首侵寻畏素餐。